section_heading: Obiteljska povijest
paragraph_text: Prema postojećoj dokumentiranoj građi, obitelj Bokarić doselila se iz Zadra u prvim desetljećima 16. stoljeća. Rodonačelnik splitske obitelji bio je ser Ivan Krstitelj oženjen Katarinom Suvicom, članicom najbogatije splitske obitelji. Njihov sin Ivan postao je univerzalni nasljednik obiteljskog bogatstva i oženio se 1540. godine plemkinjom Margaritom Grisogono. Drugi sin, Andrija (1520. – 1595.) bio je doktor prava i splitski kanonik (o. 1573. – 1591.), koji se nakon odreknuća od službe naselio u Beneventu gdje je do kraja života radio kao općinski službenik.